พิษม็อบแดงกัดกินเศรษฐกิจรุนแรง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธปท. ยอมรับการเมืองกระทบเศรษฐกิจช่วงไตรมาส 2 รุนแรง เล็งทบทวนจีดีพี
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า เหตุการณ์ความไม่สงบทางการเมืองในช่วงที่ผ่านมา ส่งผลกระทบต่ออัตราการขยายตัวทางเศรษฐกิจ (จีดีพี) ของประเทศในช่วงไตรมาส 2 ปีนี้อย่างรุนแรงแน่นอน ธปท. จึงต้องนำประเด็นที่เกี่ยวข้องไปประเมินภาพรวม เพื่อทบทวนการคาดการณ์จีดีพีทั้งปีอีกครั้งหนึ่ง 
นางธาริษา ยอมรับว่า ปัจจัยบวกต่อเศรษฐกิจในช่วงนี้มีเพียงปัจจัยเดียว คือ การส่งออกที่ยังขยายตัวได้ดี ส่วนภาคการท่องเที่ยวและการบริโภคภายในประเทศ รวมทั้งการลงทุน ได้รับผลกระทบจากปัญหาความไม่สงบทางการเมืองทั้งสิ้น 
อย่างไรก็ตาม ก่อนจะมีการทบทวนจีดีพีครั้งใหม่ในวันที่ 23 ก.ค.นี้ ธปท. จะยังใช้ตัวเลขที่ระดับ 4.35.8% ไปก่อน 
นอกจากนี้ ธปท. ยังอยู่ระหว่างการติดตามแนวโน้มผลกระทบจากปัจจัยการเมืองและการจลาจลที่เกิดขึ้น ว่าจะกระทบต่อเนื่องไปถึงการขยายตัวสินเชื่อของธนาคารพาณิชย์โดยรวมทั้งในไตรมาส 2 หรือในครึ่งหลังด้วย
“ภาวะเศรษฐกิจเช่นนี้ ต้องติดตามว่าคณะกรรมการนโยบายการเงินที่จะประชุมตัดสินดอกเบี้ยนโยบายในวันที่ 2 มิ.ย.นี้ ว่าจะตัดสินใจคงหรือปรับขึ้นดอกเบี้ย จากระดับปัจจุบันที่ 1.25%” นางธาริษา กล่าว 
ขณะที่ศูนย์วิจัยกสิกรไทย ประเมินว่า ธปท. จะคงนโยบายดอกเบี้ยไว้ระดับเดิมในการประชุมรอบถัดไป เพราะเศรษฐกิจไทยได้รับผลกระทบจากเหตุจลาจล